過興德寺
作者：李復
朝代：宋

paragraphs: 行雨忽過漸細微，冉冉傍馬殘雲飛。
亂溪爭流經屢渡，近水短畦菘葉肥。
躋欹到寺石磴滑，紅葉擁門人迹稀。
升堂坐定聞魚鼓，亦傳齋鉢慰我饑。
久陰忽開日色薄，初見竹影搖窗扉。
開山寶塔真相在，瞻拜入爐香霏霏。
塔前蒼松盡手植，到今百尺森相圍。
登覽未盡夜氣冷，拂榻置枕舒寢衣。
明星耿耿東方白，僕夫結束馬已鞿。
老僧送客有勤意，靜境幸到何遽歸。